༈ མཁས་གྲུབ་ཁྱུང་པོ་རྣལ་འབྱོར་ལ་བསྔགས་པ་
ཨུ་དུམྦ་རའི་འཛུམ་ཟེར་ཞེས་བྱ་བ།
ཉན་ཐོས་རྫུ་འཕྲུལ་ཆེན་པོར་ལུང་བསྟན་ཅིང༌།།
ཡེ་ཤེས་ཌཱ་ཀི་རྣམ་གཉིས་ཐུགས་ཀྱི་སྲས།།
མཁས་གྲུབ་བརྒྱ་དང་ལྔ་བཅུའི་གདུང་འཚོབ་པ།།
ཁྱུང་པོ་རྣལ་འབྱོར་ཞབས་ལ་གསོལ་བ་འདེབས།།
དང་པོ་སྒོ་བཞི་མཛོད་ལྔའི་བོན་སྒོར་ཞུགས།།
གཞུང་ལུགས་མཐར་ཕྱིན་ཡི་དམ་ལྷ་ཞལ་མཐོང༌།།
བཤད་སྒྲུབ་སྡེ་བཙུགས་གཤེན་གྱི་བསྟན་འཛིན་ལ།།
འགྲན་ཟླ་སྤངས་བར་མཛད་དེར་གསོལ་བ་འདེབས།།
བར་དུ་ཐུབ་བསྟན་སྒོར་ཞུགས་ཐུན་མོང་དང༌།།
ཐུན་མིན་རིག་པའི་གནས་ཀུན་བདེ་བླག་མཁྱེན།།
སེམས་ཕྱོགས་གཙོར་གྱུར་རྫོགས་ཆེན་བསྟན་པའི་བདག།
བཻ་རོའི་བག་ཆགས་སད་དེར་གསོལ་བ་འདེབས།།
ཐ་མར་སྨོན་ལམ་སྟོབས་ཀྱིས་འཕགས་ཡུལ་བགྲོད།།
མཁས་གྲུབ་བརྒྱ་དང་ལྔ་བཅུའི་ཐུགས་བཅུད་ལོངས།།
328

མཁས་གྲུབ་ཁྱུང་པོ་རྣལ་འབྱོར་ལ་བསྔགས་པ་ཨུ་དུམྦ་རའི་འཛུམ་ཟེར།

མདོ་སྔགས་ཆོས་ཚུལ་རྒྱ་མཚོར་རང་བྱང་ཆུབ།།
སྟོན་པ་གཉིས་པར་གྱུར་ལ་གསོལ་བ་འདེབས།།
ཁྱད་པར་ཡེ་ཤེས་ཌཱ་ཀི་ཞལ་གཉིས་ཀྱིས།།
རྗེས་བཟུང་རྡོ་རྗེ་འཆང་གི་གསང་ཚིག་བསྩལ།།
བརྒྱུད་པར་བཅས་ལ་དངོས་སུ་བྱིན་རློབ་པ།།
ལུང་བསྟན་ཞལ་བཞེས་ཐོབ་ལ་གསོལ་བ་འདེབས།།
འཕགས་ཡུལ་མཁས་གྲུབ་བྱེ་བས་མགྲིན་གཅིག་བསྔགས།།
ཚངས་དང་བརྒྱ་བྱིན་ནོར་བུའི་ཐོད་ཀྱི་བཏུད།།
ལྷ་རྣམས་ཀུན་གྱིས་མེ་ཏོག་ཆར་ཆེན་བསྙིལ།།
ངོ་མཚར་བསམ་ལས་འདས་ལ་གསོལ་བ་འདེབས།།
སྤྱན་དང་མངོན་ཤེས་ཏིང་འཛིན་རྒྱ་མཚོ་མངའ།།
རྫུ་འཕྲུལ་རྣམ་རྩེའི་ཆོ་འཕྲུལ་ཆེན་པོ་བསྟན།།
མཐའ་ཡས་འགྲོ་བའི་ཁམས་དང་མོས་པ་མཁྱེན།།
སྲིད་མཐར་ཞལ་གྱིས་འཆེས་ལ་གསོལ་བ་འདེབས།།
གནས་ལྔར་རྒྱུད་སྡེ་ལྔ་ཡི་དཀྱིལ་འཁོར་སྤྲུལ།།
བཀོད་པ་བརྒྱ་དང་རྩ་བརྒྱད་དུས་གཅིག་བསྟ་ སྟན།།
སྲིད་གསུམ་འབྱུང་པོའི་ཚོགས་ཀྱིས་བྲན་བཞིན་བཏུད།།
མཁའ་འགྲོའི་ཚོགས་རྗེར་གྱུར་ལ་གསོལ་བ་འདེབས།།
329

བསྟོད་ཚོགས་ཀྱི་སྐོར།

སྤྲུལ་པའི་དཀྱིལ་འཁོར་རྣམས་སུ་དབང་བསྐུར་ཞིང༌།།
ཐེག་ཆེན་ཆོས་འཁོར་རྒྱུན་ཆད་མེད་པར་བསྐོར།།
གདུལ་བྱ་ཁྲི་ཕྲག་བརྒྱད་སོགས་སྨིན་གྲོལ་མཛད།།
སངས་རྒྱས་མཛད་པ་སྒྲུབ་ལ་གསོལ་བ་འདེབས།།
བརྒྱ་དང་ལྔ་བཅུར་འགྲོ་མང་ཐབས་ཀྱིས་འདུལ།།
རྣམ་ཐར་རྒྱ་མཚོའི་སྤྲིན་གྱིས་ཞིང་ཀུན་ཁྱབ།།
འདི་ནས་བདེ་ལྡན་ཞིང་གི་འདྲེན་པར་གྱུར།།
དབང་བཅུ་རྫོགས་པར་བརྙེས་ལ་གསོལ་བ་འདེབས།།
རྒྱལ་ཚབ་དམ་པ་ཆོས་ཀྱི་གདུང་འཛིན་པ།།
མོག་ལྕོག་སྐྱེར་སྒང་གཉན་སྟོན་འགྲོ་མགོན་སོགས།།
སྲིད་མཐའི་བྱང་སེམས་དུ་མ་རིམ་བྱོན་ཏེ།།
ས་སྟེང་གྲུབ་པས་བཀང་ལ་གསོལ་བ་འདེབས།།
གྲུབ་ཆེན་ཁྱུང་པོའི་རྣམ་ཐར་མཁའ་ལྡིང་གི།
གཤོག་རླབས་ཤེས་བྱའི་མཁའ་མཐར་བསྐྱོད་པའི་ཚེ།།
གངས་ཅན་མཁས་དང་གྲུབ་པའི་གཉིས་སྐྱེས་ཚོགས།།
རང་ཚུགས་བཏང་ནས་ཁྱོད་ཀྱི་རྗེས་སུ་རྩོལ།།
330

མཁས་གྲུབ་ཁྱུང་པོ་རྣལ་འབྱོར་ལ་བསྔགས་པ་ཨུ་དུམྦ་རའི་འཛུམ་ཟེར།

མགོན་པོ་ཁྱོད་ལ་རྩེ་གཅིག་གསོལ་བཏབ་མཐུས།།
ཁྱོད་ཀྱི་རྣམ་ཐར་མ་ལུས་འགྲུབ་ནས་ཀྱང༌།།
ས་ཡི་སྟེང་ན་ཉི་ཟླ་ལྟར་གྱུར་ཏེ།།
ཁྱོད་བསྟན་སྲིད་པ་གསུམ་དུ་སྣང་བྱེད་ཤོག།
ཅེས་པའང་ཁྱུང་རིགས་ལ་ས་བོན་དང་རྙིང་མ་དང་བཀའ་བརྒྱུད་ཀྱི་ཆོས་སྐོར་རིམ་པར་ཞུགས་ཤིང་
གྲུབ་ཆེན་འདི་ཉིད་ཀྱི་གསེར་ཆོས་ལ་མོས་པའི་གཡར་དམ་འཆའ་བ་སྤོང་བ་པ་ཡོན་ཏན་རྒྱ་མཚོས་དབེན་པའི་
རི་ངོགས་སུ་བྲིས་ཏེ་གསོལ་བ་བཏབ་པ་སིདྡྷི་རསྟུ།།
331

བསྟོད་ཚོགས་ཀྱི་སྐོར།